Troels Lund Poulsen (V), 2004-02-19:
Vi har jo i forskellige af Folketingets udvalg haft mulighed
for en indgående drøftelse af den sag, vi diskuterer her i dag, og i sidste folketingssamling havde vi tilmed en længere forespørgselsdebat om netop den samme sag. Lad mig starte med at præcisere, at den danske regering har gjort en kraftig anstrengelse for at føre den bilaterale dialog, som nu har sikret frigivelsen af den danske statsborger på Guantánamobasen.
Den danske regering har lagt vægt på effektivitet snarere end at holde en høj offentlig profil i sagen.
Langt de fleste tilbageholdte på Guantánamobasen er blevet pågrebet i forbindelse med handlinger i Afghanistan under den internationale koalitions bekæmpelse af terrorisme.
En række af de problemer, som krigen mod terrorisme stiller os over for,
er uden fortilfælde og rejser spørgsmål, som ikke entydigt kan besvares af den gældende folkeret.
Der er under afhøringer på basen fremkommet en lang række oplysninger, som har været af betydning for terrorisme, bl.a. oplysninger, der har ført til pågribelse af folk i terrornetværkene.
For Venstre har det gennem hele processen været af afgørende betydning, at de tilbageholdte på Guantánamobasen skal behandles humant i overensstemmelse med gældende internationale normer.
USA har forsikret, at de tilbageholdte behandles humant og på en måde, der stemmer overens med principperne i den tredje Genèvekonvention, og endvidere har Det Internationale Røde Kors haft adgang til basen for at påse, at de tilbageholdte behandles i overensstemmelse med gældende internationale normer.
Når der henvises til principperne i den tredje Genèvekonvention om behandling af krigsfanger, tænkes i første række på de bestemmelser, der fastslår, at krigsfanger til enhver tid skal behandles humant, at de skal beskyttes mod voldshandlinger, skræmmeforanstaltninger, fornærmelser og offentlig nyfigenhed, at repressalier mod krigsfanger er forbudt, samt at krigsfanger under alle forhold har krav på, at deres person og ære respekteres.
Et andet grundlæggende princip er anerkendelse af Den Internationale Røde Kors Komités adgang til at besøge krigsfanger og udøve humanitær virksomhed.
Jeg har tillid til, at USA overholder disse principper, men som det også fremgår af forslaget til vedtagelse, som jeg vil fremsætte om et kort øjeblik, er det ikke og vil det fortsat ikke være tilfredsstillende, at vi oplever en tidsubegrænset tilbageholdelse.
Det er ikke acceptabelt for Venstre. Jeg vil gerne her udtrykke min tilfredshed og glæde over det opnåede resultat for den danske statsborger, og jeg vil gerne på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse »Folketinget tager regeringens redegørelse til efterretning. Folketinget fastholder, at de tilbageholdte på Guantánamobasen skal behandles i overensstemmelse med principperne i den tredje Genèvekonvention om krigsfanger og internationalt anerkendte humanitære normer.
Folketinget understreger, at tidsubegrænset tilbageholdelse er uacceptabel.
Folketinget opfordrer regeringen til at fortsætte sin store og aktive indsats.
Folketinget anerkender, at det har været regeringens første prioritet gennem bilateralt diplomati at få en afklaring af den tilbageholdte danske statsborgers sag hurtigst muligt.«